Document ID: 32006R0730

KOMISSION ASETUS (EY) N:o 730/2006,
annettu 11 päivänä toukokuuta 2006,
ilmatilan luokittelusta ja näkölentosääntöjen mukaisten lentojen sallimisesta lentopinnan 195 yläpuolella
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhtenäisen eurooppalaisen ilmatilan organisoinnista ja käytöstä 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 551/2004 (ilmatila-asetus) (1) ja erityisesti sen 4 artiklan,
ottaa huomioon yhtenäisen eurooppalaisen ilmatilan toteuttamisen puitteista 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 549/2004 (puiteasetus) (2) ja erityisesti sen 8 artiklan 2 kohdan,
sekä katsoo seuraavaa:
(1)
Kansainvälisestä siviili-ilmailusta vuonna 1944 tehdyn Chicagon yleissopimuksen liitteessä 11 (3) olevan 2 luvun 6 kohdassa edellytetään, että ilmatila luokitellaan mitoiltaan määritetyiksi ja kirjaimilla luokkiin A-G luokitelluiksi ilmaliikennepalvelun ilmatiloiksi, joissa voidaan lentää tietyntyyppisiä lentoja ja joita varten on määritelty ilmaliikennepalvelut ja toimintasäännöt.
(2)
Euroopan lennonvarmistusjärjestö (Eurocontrol) on valtuutettu asetuksen (EY) N:o 549/2004 8 artiklan 1 kohdan mukaisesti tutkimaan yhdenmukaistettua ilmatilan luokittelujärjestelmää yhtenäistä eurooppalaista ilmatilaa varten. Kyseisen valtuutuksen johdosta 30 päivänä joulukuuta 2004 ja 30 päivänä huhtikuuta 2005 julkistetuissa toimeksiantokertomuksissa ehdotetaan, että ilmatilaluokka C otettaisiin käyttöön asianmukaisena luokituksena lentopinnan 195 yläpuoliselle ilmatilalle. Tässä asetuksessa otetaan täysin huomioon kyseiset kertomukset. Jotta tällaisen luokittelun soveltaminen jäsenvaltiossa olisi johdonmukaista, on tarpeen vahvistaa yhdenmukainen ilmatilan luokittelu ja yhdenmukaiset vaatimukset näkölentosääntöjen mukaisten lentojen sallimisesta siinä.
(3)
Vaikka tässä asetuksessa ei määritellä ilmatilan ylärajaa, ilmatilaluokituksen lentopinnan 195 yläpuolella pitäisi olla yhdenmukainen kaikkien kyseisessä ilmatilassa suoritettavien lentojen osalta.
(4)
Kansainvälisestä siviili-ilmailusta vuonna 1944 tehdyn Chicagon yleissopimuksen liitteessä 2 (4) olevan 4 luvun 5 kohdassa otetaan käyttöön pienennetyn korkeusporrastusminimin alueisiin liittyviä rajoituksia lentopinnan 290 yläpuolella suoritettavien näkölentosääntöjen mukaisten lentojen (VFR-lentojen) osalta ja kyseisen luvun 4 kohdassa edellytetään, että lentopinnan 200 yläpuolella lennettäville VFR-lennoille vaaditaan erillinen lupa.
(5)
Menettelyjen, jotka liittyvät lupiin VFR-lentojen sallimiseksi lentopinnan 195 yläpuolella lentopinnalle 285 asti ulottuvassa ilmatilassa, on oltava avoimia ja läpinäkyviä kaikissa jäsenvaltioissa, eivätkä ne saa rajoittaa oikeutettujen VFR-lentojen sallimista tai ilmaliikennepalvelujen joustavuutta.
(6)
Jäsenvaltioiden olisi varmistettava turvallinen siirtyminen lentopinnan 195 yläpuolisen ilmatilan luokitteluun ilmatilaluokaksi C. Koska jotkin jäsenvaltiot vaativat siirtymäaikaa muuttaakseen ilmatilan luokitteluaan, tämän asetuksen soveltamista olisi lykättävä 1 päivään heinäkuuta 2007.
(7)
Tässä asetuksessa säädetyt toimenpiteet ovat yhtenäisen ilmatilan komitean lausunnon mukaiset,
ON ANTANUT TÄMÄN ASETUKSEN:
1 artikla
Kohde ja soveltamisala
1. Tällä asetuksella vahvistetaan yhdenmukainen ilmatilan luokittelu, jota on sovellettava lentopinnan 195 yläpuolella, ja yhdenmukaiset ilmatilan käyttöä koskevat vaatimukset tässä ilmatilassa suoritettavia näkölentosääntöjen mukaisia lentoja varten.
2. Asetuksen (EY) N:o 551/2004 1 artiklan 3 kohdan mukaisesti tätä asetusta sovelletaan ilmatilaan Kansainvälisen siviili-ilmailujärjestön Euroopan (ICAO EUR) ja Afrikan (ICAO AFI) alueilla, joiden ilmaliikennepalvelujen tarjoamisesta jäsenvaltiot vastaavat.
2 artikla
Määritelmät
Asetuksen (EY) N:o 549/2004 2 artiklassa vahvistettujen määritelmien lisäksi tässä asetuksessa tarkoitetaan:
1)
’ilmatilan varaamisella’ sitä, että laajuudeltaan määritelty ilmatila on tilapäisesti varattu ilmatilan käyttäjäryhmien yksinomaiseen tai erityiseen käyttöön;
2)
’ilmaliikennepalveluyksiköllä’ siviili- tai sotilasyksikköä, joka vastaa ilmaliikennepalvelujen tarjoamisesta;
3)
’mittarilentosääntöjen mukaisilla lennoilla’ (IFR-lennot) kaikkia lentoja, jotka suoritetaan kansainvälisestä siviili-ilmailusta vuonna 1944 tehdyn Chicagon yleissopimuksen liitteessä 2 (5) määriteltyjen mittarilentosääntöjen mukaisesti;
4)
’näkölentosääntöjen mukaisilla lennoilla’ (VFR-lennot) kaikkia lentoja, jotka suoritetaan kansainvälisestä siviili-ilmailusta vuonna 1944 tehdyn Chicagon yleissopimuksen liitteessä 2 (6) määriteltyjen näkölentosääntöjen mukaisesti;
5)
’ilmatilan luokittelulla’ ilmatilan luokittelua mitoiltaan määritetyiksi ja kirjaimilla nimetyiksi ilmaliikennepalvelun ilmatiloiksi, joissa voidaan lentää tietyntyyppisiä lentoja ja joita varten on määritelty ilmaliikennepalvelut ja toimintasäännöt; ilmaliikennepalvelun ilmatilat luokitellaan luokkiin A-G noudattaen kansainvälisestä siviili-ilmailusta tehdyn Chicagon yleissopimuksen liitteessä 11 (7) olevan 2 luvun 6 kohdan 1 alakohdassa määrättyä ilmatilaluokitusta.
3 artikla
Ilmatilan luokittelu lentopinnan 195 yläpuolella
1. Jäsenvaltioiden on luokiteltava kaikki lentopinnan 195 yläpuolinen ilmatila luokan C ilmatilaksi.
2. Jollei 4 artiklan soveltamisesta muuta johdu, jäsenvaltioiden on varmistettava, että ilmatilaluokassa C sallitaan IFR- ja VFR-lennot, että kaikille näille lennoille annetaan lennonjohtopalvelua ja että IFR-lennot porrastetaan muihin IFR-lentoihin ja VFR-lentoihin.
VFR-lennot on porrastettava IFR-lentoihin ja niiden on saatava muita VFR-lentoja koskevia liikenneilmoituksia.
4 artikla
VFR-lentojen salliminen lentopinnan 195 yläpuolella
Lentopinnan 195 yläpuolisessa ilmatilassa jäsenvaltiot voivat, sen ollessa tarkoituksenmukaista, tehdä sellaisen ilmatilan varaamisen, jossa VFR-lennot voidaan sallia.
Lentopinnalta 195 lentopinnalle 285 asti ulottuvassa ilmatilassa vastaava ilmaliikennepalveluyksikkö voi lisäksi antaa luvan VFR-lennoille jäsenvaltioiden asiaankuuluvassa ilmailukäsikirjassa (AIP) vahvistamien ja julkistamien lupamenettelyjen mukaisesti.
5 artikla
Voimaantulo ja soveltaminen
Tämä asetus tulee voimaan kahdentenakymmenentenä päivänä sen jälkeen kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä toukokuuta 2006.

Labels: 8
11